PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/011	Bratislava 23. februára 2007	

Protimonopolný úrad Slovenskej republiky, odbor koncentrácií v správnom konaní číslo 0001/OK/2007 začatom dňa 04. 01. 2007 na základe oznámenia koncentrácie prostredníctvom splnomocneného právneho zástupcu JUDr. Petra Oravca, advokáta, Laurinská 12, 811 01 Bratislava, vo veci koncentrácie podnikateľov MIG Holding GmbH, Am Kaltenborn 43, 61462 Königstein/Ts., Spolková republika Nemecko a MEC Global GmbH, Gutenbergstraße 10, 65830 Kriftel, Spolková republika Nemecko,

r o z h o d o l

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej kontroly podnikateľom MIG Holding GmbH, Am Kaltenborn 43, 61462 Königstein/Ts., Spolková republika Nemecko nad podnikom podnikateľa MEC Global GmbH, Gutenbergstraße 10, 65830 Kriftel, Spolková republika Nemecko, ku ktorej došlo na základe Zmluvy o kúpe obchodných podielov uzatvorenej dňa 21. 11. 2006 medzi MIG Holding GmbH, Am Kaltenborn 43, 61462 Königstein/Ts., Spolková republika Nemecko ako kupujúcim, MEC Holding GmbH, Gutenbergstraße 10, 65830 Kriftel, Spolková republika Nemecko ako kupujúcim a Heckler & Koch Beteilingungs GmbH, Heckler & Koch-Str. 1, 78727 Oberndorf/Neckar, Spolková republika Nemecko ako predávajúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 20/2007 dňa 04. 01. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ MIG Holding GmbH, Am Kaltenborn 43, 61462 Königstein/Ts., Spolková republika Nemecko (ďalej len „MIG Holding“) prostredníctvom splnomocneného právneho zástupcu JUDr. Petra Oravca, advokáta, Laurinská 12, 811 01 Bratislava (ďalej len „právny zástupca“), oznamuje nadobudnutie priamej kontroly nad podnikom podnikateľa MEC Global GmbH, Gutenbergstraße 10, 65830 Kriftel, Spolková republika Nemecko (ďalej len „MEC Global“), ku ktorej došlo na základe Zmluvy o kúpe obchodných podielov uzatvorenej dňa 21. 11. 2006 medzi MIG Holding ako kupujúcim, MEC Holding GmbH, Gutenbergstraße 10, 65830 Kriftel, Spolková republika Nemecko (ďalej len „MEC Holding“) ako kupujúcim a Heckler & Koch Beteilingungs GmbH, Heckler & Koch-Str. 1, 78727 Oberndorf/Neckar, Spolková republika Nemecko (ďalej len „HKB“) ako predávajúcim (ďalej len „Zmluva o kúpe obchodných podielov“).

Dňa 04. 01. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0001/OK/2007, o čom úrad informoval oznamovateľa koncentrácie listom číslo 62/PMÚ SR/2007 zo dňa 09. 01. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad zároveň vyššie uvedeným listom zaevidovaným pod číslom 62/PMÚ SR/2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 373/2007 dňa 05. 02. 2007 a 524/2007 dňa 16. 02. 2007. Doručením vyššie uvedeného listu číslo 524/2007 sa oznámenie predmetnej koncentrácie stalo úplným a dňa 17. 02. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 564/PMÚ SR/2007 zo dňa 20. 02. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 11. 01. 2007.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných z predchádzajúcej činnosti úradu (rozhodnutie číslo 2004/FK/3/1/093 zo dňa 27. 04. 2004, rozhodnutie číslo 2005/FK/3/1/006 zo dňa 18. 01. 2005, rozhodnutie číslo 2005/FK/3/1/102 zo dňa 30. 09. 2005) vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	MIG Holding

Spoločnosť MIG Holding je nemecká spoločnosť s ručením obmedzeným, zapísaná v Obchodnom registri B Okresného súdu Königstein im Taunus, odd. B, zaregistrovaná pod číslom HRB 6413. Spoločnosť MIG Holding je holdingová spoločnosť, ktorá je v súčasnosti kontrolovaná rodinou Messer a nemá vlastné obchodné aktivity. Obchodné aktivity vykonáva spoločnosť MIG Holding prostredníctvom dcérskej spoločnosti MEC Holding a jej dcérskych spoločností (ďalej len „MEC Holding“), ktoré vyrábajú a predávajú rezacie a zváracie zariadenia, ako aj riešenia v oblasti ochrany pred opotrebením (technológie spájkovania, povrchovej úpravy kovmi a ochranných platní).

Okrem spoločnosti MIG Holding rodina Messer kontroluje aj spoločnosť Messer Industrie GmbH, ktorá prostredníctvom viacerých spoločností ovláda spoločnosť Messer Group GmbH a jej dcérske spoločnosti (ďalej len „Messer Group“), prostredníctvom ktorých pôsobí v oblasti technických plynov. Spoločnosti zo skupiny Messer Group vyrábajú a predávajú technické plyny ako napríklad kyslík, dusík, argón,CO2, vodík, hélium, inertné zváracie plyny, špeciálne plyny, plyny pre medicínske účely a širokú paletu miešaných plynov. Tieto plyny sa používajú v rôznych odvetviach, najmä však v oceliarskom, železiarskom, chemickom, potravinárskom, farmaceutickom a elektrotechnickom priemysle, ako aj v medicíne, vo výskume a v environmentálnej technológii.

Na území Slovenskej republiky pôsobí spoločnosť Messer Group prostredníctvom týchto dcérskych spoločností:
•	Messer Tatragas, spol. s r. o., Chalúpkova 6, 819 44 Bratislava, ktorá pôsobí v oblasti distribúcie technických plynov, medicínskych, špeciálnych a vysoko čistých plynov a príslušenstva koncovým zákazníkom. Významným dodávateľom kvapalných plynov pre spoločnosť Messer Transgas, spol. s r. o. je Messer Slovnaft, s. r. o.
•	Progas Logistik, spol. s r. o., Na Bielenisku 4, 902 01 Pezinok, ktorá pôsobí v segmente distribúcie propánu a propán-butánu, ktorý vo fľašiach dodáva sojim podnikateľským zákazníkom ako aj domácnostiam.
•	Messer Slovnaft s. r. o., Vlčie Hrdlo, 824 12 Bratislava, ktorá prevádzkuje vzduchové deliace zariadenie.

Vzhľadom na vyššie uvedené úrad dospel k záveru, že spoločnosť MIG Holding je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

1.2	MEG Global

Spoločnosť MEC Global je nemecká spoločnosť s ručením obmedzeným zapísaná v Obchodnom registri B Okresného súdu vo Frankfurte nad Mohanom, odd. B, zaregistrovaná pod číslom HRB 76005. Spoločnosť MEC Global je v súčasnosti spoločne kontrolovaná spoločnosťou MIG Holding, ktorá vlastní 74,8 %-ný obchodný podiel v spoločnosti MEC Global a spoločnosťou HKB, ktorá vlastní 25,2 %-ný obchodný podiel v spoločnosti MEC Global. Spoločnosť MEC Global vlastní 100 %-ný obchodný podiel v spoločnosti MEC Acquisition GmbH a prostredníctvom nej nepriamo kontroluje spoločnosť MEC Holding. Spoločnosť MEC Holding je holdingovou spoločnosťou, ktorá zahŕňa tri výkonné divízie:
•	Wear & Fusion Technology (ďalej len „WFT“), ktorá vyvíja, vyrába a predáva nástroje a spotrebný tovar používaný na špeciálne zváracie a spájkovacie práce, na povrchovú úpravu kovmi a na ochranu pred opotrebovaním,
•	Messer Cutting Systems (ďalej len „MCS“), ktorá vyvíja, vyrába, predáva a poskytuje servis pre tepelné rezacie stroje pre všetky segmenty tepelného, kyslíkového, plazmového a laserového rezania,
•	BIT Analytical Instruments (ďalej len „BIT“), ktorá vyrába analytické a automatické laboratórne zariadenia pre výskum alebo pre bežné použitie v laboratóriách a výrobných procesoch.

Na území Slovenskej republiky pôsobí spoločnosť MEC Holding prostredníctvom spoločnosti Messer Eutectic Castolin Slovensko, s. r. o., ktorú založila spoločnosť MEC Holding v roku 2006 prostredníctvom nemeckej dcérskej spoločnosti Messer Cutting & Welding GmbH. Z oznámenia koncentrácie vyplýva, že úlohou spoločnosti Messer Eutectic Castolin Slovensko, s. r. o. je koordinovanie aktivít spoločnosti MEC Holding na území Slovenskej republiky. Pred založením tejto spoločnosti pôsobila spoločnosť MEC Holding v oblasti nástrojov a príslušenstva pre rezanie a zváranie na území Slovenskej republiky iba prostredníctvom dovozov realizovaných dcérskymi spoločnosťami.

Vzhľadom na vyššie uvedené úrad dospel k záveru, že spoločnosť MEC Global je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 21. 11. 2006 bola uzatvorená Zmluva o kúpe obchodných podielov, na základe ktorej nadobudne podnikateľ MIG Holding od podnikateľa HKB 10,8 %-ný obchodný podiel v podniku podnikateľa MEC Global a spoločnosť MEC Holding nadobudne od podnikateľa HKB 14,4 %-ný obchodný podiel v podniku podnikateľa MEC Global. 

V súčasnosti vykonávajú nad podnikom podnikateľa MEC Global spoločnú kontrolu podnikateľ MIG Holding, ktorý vlastní 74,8 %-ný obchodný podiel v podniku podnikateľa MEC Global  a podnikateľ HKB, ktorý vlastní 25,2 %-ný obchodný podiel v podniku podnikateľa MEC Global. 

Podnikateľ HKB tak na základe Zmluvy o kúpe obchodných podielov odpredá obchodný podiel v podniku podnikateľa MEC Global v celkovej výške 25,2 % a stratí tak všetky práva, ktoré mu umožňovali vykonávať pred uskutočnením koncentrácie spoločnú kontrolu v podniku podnikateľa MEC Global s podnikateľom MIG Holding. 

Podnikateľ MIG Holding získa na základe Zmluvy o kúpe obchodných podielov obchodný podiel v podniku podnikateľa MEC Global v celkovej výške 85,6 %. Z analýzy ustanovení stanov podnikateľa MEC Global úrad zistil, že po uskutočnení posudzovanej transakcie získa podnikateľ MIG Holding, na základe 85,6 %-ného majetkového podielu, možnosť samostatne rozhodovať o otázkach strategického charakteru v podniku podnikateľa MEC Global a získa teda možnosť vykonávať priamu kontrolu v podniku podnikateľa MEC Global.

Vzhľadom na vyššie uvedené úrad zistil, že uzatvorením Zmluvy o kúpe obchodných podielov vznikla koncentrácia podnikateľov MIG Holding a MEC Global podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ MIG Holding, ktorý získava priamu kontrolu nad podnikom podnikateľa MEC Global.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

K získaniu kontroly nad podnikom podnikateľa, a teda ku koncentrácii podľa § 9 ods. 1 písm. b) zákona, dochádza aj zmenou spoločnej kontroly na výlučnú kontrolu. Zmena spoločnej kontroly na výlučnú kontrolu predstavuje zmenu kvality kontroly, vzhľadom na to, že možnosť samostatne vykonávať rozhodujúci vplyv na činnosť podnikateľa je diametrálne odlišná od situácie, kedy dvaja alebo viacerí podnikatelia získajú možnosť vykonávať rozhodujúci vplyv na činnosť podnikateľa. Účastníkmi koncentrácie v takýchto prípadoch sú na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava.

Z vyššie uvedeného vyplýva, že v prípade predmetnej koncentrácie je účastníkom koncentrácie podnikateľ MIG Holding, ktorý získava priamu kontrolu nad podnikom podnikateľa MEC Global, ako aj podnikateľ MEC Global, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2005, je vyšší ako 1 200 000 000 Sk. Účastník koncentrácie MIG Holding dosiahol síce v roku 2005 na území Slovenskej republiky celkový obrat vo výške viac ako 360 000 000 Sk, avšak účastník koncentrácie MEC Global na území Slovenskej republiky nedosiahol v roku 2005 celkový obrat vo výške 360 000 000 Sk.

Z vyššie uvedeného vyplýva, že účastníci koncentrácie nedosiahli zákonom stanovenú výšku obratu podľa § 10 ods. 1 písm. a) zákona, a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Účastník koncentrácie MIG Holding dosiahol v roku 2005 na území Slovenskej republiky celkový obrat vyšší ako je zákonom stanovená hranica 500 000 000 Sk a účastník koncentrácie MEC Global dosiahol v roku 2005 celosvetový celkový obrat vyšší ako je zákonom stanovená hranica 1 200 000 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe obchodných podielov, ktorá bola uzatvorená dňa 21. 11. 2006. Vzhľadom na to, že oznámenie predmetnej koncentrácie bolo doručené úradu dňa 04. 01. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z podkladov a informácií predložených v priebehu predmetného správneho konania ako aj z informácií získaných z predchádzajúcej činnosti úradu vyplýva, že účastník koncentrácie MIG Holding pôsobí na území Slovenskej republiky prostredníctvom dcérskych spoločností zo skupiny Messer Group v oblasti výroby a distribúcie technických plynov a účastník koncentrácie MEC Global pôsobí na území Slovenskej republiky prostredníctvom dcérskych spoločností MEC Holding v oblasti výroby a distribúcie zariadení pre rezanie, ochrany pred opotrebením a zváranie.

Relevantný trh výroby a distribúcie technických plynov

Technické plyny sú plyny získavané delením vzduchu (kyslík, dusík, argón) a plyny vyrobené z iných zdrojov než vzduch (vodík, oxid uhoľnatý, oxid uhličitý, acetylén, hélium a špeciálne elektrotechnické plyny). Každý plyn má špecifické chemické a fyzikálne charakteristiky. Podľa spôsobu distribúcie sa tradične rozlišujú tri hlavné sektory technických plynov:
•	Tonáž - jedná sa o segment, ktorý zahŕňa distribúciu rôznych plynov v plynnej forme, ktoré sa dodávajú zákazníkom vo veľkých množstvách (od 3 000 m3/hodinu do 60 000 m3/hodinu), čo si vyžaduje vybudovanie a prevádzkovanie strednej až veľmi veľkej špecializovanej jednotky.
•	Kvapalný plyn - zahŕňa distribúciu rôznych plynov v kvapalnej forme (okrem dusíka), ktoré sa dodávajú zákazníkom v menších množstvách, od 0,1 t/denne do 100 t/denne. Okrem vodíka sú zväčša transportované v kvapalnom skupenstve cisternovými vozidlami zákazníkovi, kde sú skladované v podchladených zásobníkoch.
•	Plynové fľaše - tento segment zahŕňa distribúciu rôznych plynov v malých množstvách, ktoré sa pohybujú od menej ako 1 m3/mesiac do 1 000 m3/mesiac. Plynové fľaše sa zasielajú cestnou dopravou distribútorom, alebo priamo koncovým zákazníkom.

Vzhľadom na špecifické chemické a fyzikálne vlastnosti každého plynu, odlišné charakteristiky výroby, dodávky a dopytu nie je možné jednotlivé plyny nahradiť inými, a preto treba každý z plynov považovať z tovarového hľadiska za samostatný relevantný trh. 

Vzhľadom na to, že tak ako bude uvedené neskôr, predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie na predmetnom relevantnom trhu, úrad pre účely tejto koncentrácie ponechal presnú definíciu relevantného trhu výroby a distribúcie technických plynov otvorenú.

Relevantný trh výroby a distribúcie zariadení pre rezanie

Kompletný rezací systém zahŕňa rezací stroj, systém automatickej výmeny súčiastok, systémy podávania materiálu, systémy na odsávanie prachu a dymu, aplikačný softvér a služby.

Rezacie stroje sa používajú na rozličné účely a sú schopné vyrezať akýkoľvek dvojrozmerný útvar z rozličných typov kovových dosiek. Tieto stroje sa používajú predovšetkým v lodiarskom priemysle a vo výrobe stavebných strojov. 

Celkový trh s rezacími systémami je možné rozdeliť do segmentov podľa rozličných procesov a technológií rezania. Každá technológia je charakteristická hrúbkou materiálu, na ktorú sa hodí a presnosťou rezania, čím je daný aj rozsah použitia každej technológie – kyslíkové palivo (oxyfuel), plazma a laser. 

Vzhľadom na to, že tak ako bude uvedené neskôr, predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie na predmetnom relevantnom trhu, úrad pre účely tejto koncentrácie ponechal presnú definíciu relevantného trhu výroby a distribúcie zariadení pre rezanie otvorenú.

Relevantný trh výroby a predaja zariadení na ochranu pred opotrebením a zariadení pre zváranie

Relevantný trh technológií na ochranu pred opotrebením a zváracích technológií zahŕňa strojárstvo, výrobu a predaj výrobkov ako aj služieb v oblasti zvárania, spájkovania, pokovovania a termálneho sprejovania, odolných plechov, zariadení na kyslíkové palivo a systémov dodávania plynu.

Relevantný trh výroby a predaja zariadení na ochranu pred opotrebením a zariadení pre zváranie možno rozčleniť podľa kategórií výrobkov a diferencovať na základe použitej technológie, t. j. zváranie, spájkovanie, pokovovanie, odolné plechy a opravovne.

Vzhľadom na to, že tak ako bude uvedené neskôr, predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie na predmetnom relevantnom trhu, úrad pre účely tejto koncentrácie ponechal presnú definíciu relevantného trhu výroby a distribúcie zariadení na ochranu pred opotrebením a zariadení pre zváranie otvorenú.

Z oznámenia koncentrácie vyplýva, že trh výroby a distribúcie technických plynov a trh výroby a distribúcie zariadení pre rezanie a zváranie navzájom súvisia vzhľadom na skutočnosť, že technické plyny ako kyslík, acetylén, CO2 a argón sa používajú pri niektorých technológiách rezania a zvárania. Predmetné výrobky sú obvykle kupované rovnakou skupinou zákazníkov na rovnaký účel použitia. Distribútori zvyčajne obchodujú s oboma skupinami produktov pre podobnú alebo tú istú skupinu zákazníkov. Avšak to, že zákazník sa rozhodne zakúpiť určitý výrobok z jednej skupiny nijakým technickým, obchodným alebo iným spôsobom neovplyvní jeho možnosť vybrať si produkt z druhej skupiny od ktoréhokoľvek dodávateľa.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že podnikateľ MIG Holding pôsobí v oblasti distribúcie technických plynov na území celej Slovenskej republiky a rovnako aj podnikateľ MEC Holding pôsobí v oblasti predaja rezacích a zváracích zariadení a zariadení na ochranu pred opotrebením na území celej Slovenskej republiky. Vzhľadom na to, že podmienky podnikania na predmetných tovarových relevantných trhoch sú na území celej Slovenskej republiky podľa účastníka konania rovnaké, priestorový relevantný trh možno vymedziť minimálne územím Slovenskej republiky. Vzhľadom na to, že podľa účastníka konania neexistujú významné administratívne, ekonomické a technické bariéry vstupu na predmetné tovarové relevantné trhy, úrad ponechal presnú definíciu priestorových relevantných trhov pre účely tohto rozhodnutia otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania, ako aj z predchádzajúcej činnosti úradu vyplýva, že účastníci koncentrácie MIG Holding a MEC Global pôsobia na odlišných relevantných trhoch. Na základe predložených skutočností úrad zistil, že posudzovanou koncentráciou nedochádza k prekrývaniu aktivít účastníkov koncentrácie na žiadnom z relevantných trhov na horizontálnej úrovni, a že príslušné relevantné trhy, na ktorých pôsobia účastníci koncentrácie, nie sú prepojené ani vertikálne, nakoľko technické plyny sa pri výrobe zariadení pre rezanie a zváranie a ani opačne nepoužívajú.

Vzhľadom na to, že účastník koncentrácie MIG Holding pôsobí na relevantnom trhu výroby technických plynov a vyrába aj kyslík, acetylén, CO2 a argón, ktoré sa používajú pri rezaní a zváraní a účastník koncentrácie MEC Global pôsobí na relevantných trhoch rezacích a zváracích technológií, účastníci koncentrácie pôsobia na úzko súvisiacich trhoch a posudzovaná koncentrácia je koncentráciou konglomerátneho charakteru.

Relevantný trh výroby a distribúcie technických plynov

Z oznámenia koncentrácie vyplýva, že celková veľkosť trhu výroby a distribúcie technických plynov na území Slovenskej republiky je podľa odhadu účastníka konania približne 4 miliardy Sk. 

MIG Holding prostredníctvom dcérskych spoločností zo skupiny Messer Group dosiahol v roku 2005 na tomto relevantnom trhu na území Slovenskej republiky zanedbateľný trhový podiel. Konkrétna výška trhového podielu bola označená účastníkom konania za obchodné tajomstvo a je súčasťou spisového materiálu. 

Najvýznamnejšími konkurentmi účastníka koncentrácie MIG Holding sú na tomto relevantnom trhu na území Slovenskej republiky spoločnosti Linde Technické Plyny, spol. s r. o., Air Products Slovakia, s. r. o. a Air Liquide Slovakia, s. r. o..

MIG Holding na Slovensku vyrába a distribuuje prostredníctvom dcérskych spoločností zo skupiny Messer Group nasledujúce plyny: kyslík, dusík, vodík, argón, a argónové zmesi, CO2, acetylén, hélium, metanol, N2O, grieson, chlór, amoniak, mnohé iné zmesi plynov a kombinácie rozličných druhov plynov. Pri zváraní a rezaní sa používajú plyny: kyslík, acetylén, CO2 a argón.

MIG Holding vyrába prostredníctvom spoločností zo skupiny Messer Group všetky plyny používané pri zváraní a rezaní v rámci svojej skupiny a neodoberá tieto plyny od žiadnych nezávislých dodávateľov. Plyny používané pri zváraní a rezaní sa dodávajú spravidla v kvapalnom stave a vo fľašiach. Bežným koncovým zákazníkom sa plyny dodávajú v plynových fľašiach a niektorým veľkým zákazníkom sa dodávajú v cisternách pre kvapalné plyny. Najväčšími zákazníkmi MIG Holding na tomto relevantnom trhu sú spoločnosti Wertheim Kovo, s. r. o., Slovnaft, a. s. a TP real, spol. s r. o..

Vzhľadom na to že, na relevantnom trhu výroby a distribúcie technických plynov nedochádza k horizontálnemu ani vertikálnemu prekrývaniu aktivít účastníkov koncentrácie, postavenie účastníkov koncentrácie sa po uskutočnení posudzovanej koncentrácie na predmetnom relevantnom trhu nezmení a predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a distribúcie technických plynov. 

Relevantný trh výroby a distribúcie zariadení pre rezanie

Z oznámenia koncentrácie vyplýva, že celková veľkosť relevantného trhu výroby a distribúcie zariadení pre rezanie na území Slovenskej republiky je približne 189,24 miliónov Sk. 

Na základe tržieb účastníka koncentrácie MEC Global na tomto relevantnom trhu v roku 2005 úrad zistil, že MEC Global dosiahol trhový podiel menší ako 5 %. Konkrétnu výšku o obrate označil účastník konania za obchodné tajomstvo a je súčasťou spisového materiálu.

Najvýznamnejšími konkurentmi účastníka koncentrácie MEC Global na predmetnom relevantnom trhu na území Slovenskej republiky sú spoločnosti MicroStep HDO, s. r. o., MGMS, s. r. o., VANAD 2000, a. s., PIERCE CONTROL AUTOMATION – SK, spol. s r. o. a ESAB Slovakia, s. r. o..

Predaj rezacích zariadení na Slovensku uskutočňoval do konca roka 2006 účastník koncentrácie MEC Global prostredníctvom distribučných spoločností. V súčasnosti uskutočňuje MEC Global predaj rezacích zariadení na Slovensku prostredníctvom novozaloženej dcérskej spoločnosti Messer Eutectic Castolin Slovensko, s. r. o.. Zákazníkmi účastníka koncentrácie MEC Global sú predovšetkým výrobcovia poľnohospodárskych a stavebných zariadení ako napríklad Caterpillar a John Deere. 

Vzhľadom na to že, na relevantnom trhu výroby a distribúcie zariadení pre rezanie nedochádza k horizontálnemu ani vertikálnemu prekrývaniu aktivít účastníkov koncentrácie, postavenie účastníkov koncentrácie sa po uskutočnení posudzovanej koncentrácie na predmetnom relevantnom trhu nezmení a predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a distribúcie zariadení pre rezanie. 

Relevantný trh výroby a distribúcie zariadení na ochranu pred opotrebením a zariadení pre zváranie

Z oznámenia koncentrácie vyplýva, že celková veľkosť predmetného relevantného trhu na území Slovenskej republiky je podľa odhadu účastníka konania približne 189,24 miliónov Sk. 

Účastníka koncentrácie MEC Global dosiahol v roku 2005 na tomto relevantnom trhu prostredníctvom spoločnosti MEC Holding iba zanedbateľnú výšku. Konkrétny údaj o dosiahnutom obrate označil účastník konania za obchodné tajomstvo a je súčasťou spisového materiálu.

Z predložených informácií vyplýva, že medzi najvýznamnejších konkurentov účastníka koncentrácie MEC Global na relevantnom trhu výroby a distribúcie zariadení na ochranu pred opotrebením a zariadení pre zváranie sú spoločnosti FRONIUS Česká republika, s. r. o. – organizačná zložka, Formica, spol. s r. o., a ESAB Slovakia, s. r. o..

Dodávku predmetných zariadení na území Slovenskej republiky pre MEC Global zabezpečovala do konca roku 2006 distribučná spoločnosť Ludovit KEBIS. Od roku 2006 uskutočňuje MEC Global predaj aj prostredníctvom novozaloženej dcérskej spoločnosti Messer Eutectic Caastolin Slovensko, s. r. o.. Najvýznamnejšími zákazníkmi MEC Global na tomto relevantnom trhu sú spoločnosti z odvetvia cementárskeho, automobilového, všeobecného strojárstva, železiarskeho, petrochemického a plynárenského, sklárskeho a iných. Patria sem napríklad spoločnosti OSRAM Slovakia, a. s., U. S. Steel Košice, s. r. o. a Holcim (Slovensko), a. s.. 

Z oznámenia koncentrácie ako aj z informácií z predchádzajúcej činnosti úradu vyplýva, že MEC Global nepôsobí v oblasti technických plynov a ani ich neobstaráva za účelom ďalšieho predaja alebo distribúcie. MEC Global dodáva zariadenia pre rezanie a zariadenia pre zváranie konečným užívateľom bez dodávky príslušných technických plynov. Technické plyny nakupujú nezávislí distribútori buď priamo od účastníka koncentrácie MIG Holding alebo od jeho konkurentov (Linde Technické Plyny, spol. s r. o., Air Products Slovakia, s. r. o., Air Liquide Slovakia, s. r. o.).

Vzhľadom na to že, na relevantnom trhu výroby a distribúcie zariadení na ochranu pred opotrebením a zariadení pre zváranie nedochádza k horizontálnemu ani vertikálnemu prekrývaniu aktivít účastníkov koncentrácie, postavenie účastníkov koncentrácie sa po uskutočnení posudzovanej koncentrácie na predmetnom relevantnom trhu nezmení a predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a distribúcie zariadení na ochranu pred opotrebením a zariadení pre zváranie. 

Záver

Vzhľadom na to, že v predmetnom prípade dochádza k zmene kvality kontroly, t. j. dochádza k zmene kontroly zo spoločnej kontroly vykonávanej podnikateľmi MIG Holding a HKB na výlučnú kontrolu vykonávanú podnikateľom MIG Holding a vzhľadom na to, že posudzovaná koncentrácia nezasiahne do existujúcej štruktúry konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu výrobných a obchodných činností účastníkov koncentrácie na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na predmetných relevantných trhoch.

Podľa § 33 zákona úrad listom číslo 565/PMÚ SR/2007 zo dňa 20. 02. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným pod číslom 631/PMÚ SR/2007 dňa 23. 02. 2007, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Peter Oravec
advokát
Laurinská 12
811 01  Bratislava